Täna õnnestus ilma probleemideta paika tõsta Peterburi Jaani kiriku tornikiiver.    Täna jõudis lõpule Peterburi Jaani kiriku taastamise esimene etapp, vahendas Eesti Kontserdi pressiteade.    Tänu tuulevaiksele ja päikesepaistelisele ilmale õnnestus pühapäevasele päevale planeeritud tornikiivri tõstmine Jaani kiriku torni ettevalmistatud alusele ilma  komplikatsioonideta. Nüüdseks 38 meetri kõrguse kiriku torni tippu  tõsteti 6,5 tonni kaaluv, kullatud ristiga tornikiiver. Selle tulemusena on Jaani kirik pärast  80-aastast pausi tagasi saanud oma esialgse välisilme.    Kiriku torni tipus olev rist, mis valmis Peterburi ja Leningradi kõrgkoolides õppinud eestlaste annetuste toel, pühitseti päev varem Jaani kiriku siseruumides.    Ristialusesse munasse asetati ilmastikukindel kapsel koos 137 annetaja nimega, ajalehe Peterburi Teataja number, ajaleht Eesti Kirik, ning Peterburi Jaani kiriku  koguduse ja Eesti Kontserdi vahelise halduslepingu koopia.    Lähemalt Postimehest.